
Envistas personáis y progaganda 
bélica en Canta de chelo y fuego 

Por Tierra de Barrenaus 


"A verdat ye a primer victima en una guerra" dició Esquilo . George RR Martin ye un 
declarau antimilitarista y ixo se nota prou en cómo describe a guerra en toda la suya 
obra. Dillá d'a épica heroica, en Canta de chelo y fuego as batallas y as luitas son 
puercas, vuedas d'ixa napa hollywoodiense que fa que l'heroi remate a guerra con 
l'armadura brillant y un cenyo de goyo. Atro d'os aspectos sobre a guerra que en charra 
Martin ye l'emplego d'a propaganda y as diferents envistas de qui son a un canto u a l'atro 
d'a contienda. 

Cuanto a la propaganda, cal parar cuenta de que en o Mundo de chelo y fuego no bi ha 
medios de comunicación como los entendemos hue y aqui. O pueblo y a nobleza s'entera 
d'as rumors, d'a versión oficial recontada por o ganador y, como muito, bella obra de 
teatro puet dar-les unatra envista sobre lo que siga. As versions no oficiáis han de sentir- 
se a escuchetes en tabiernas u eventos, pues dubdar en publico d'a verdat oficial puet 
levar-te t'a fuesa: 

- Un momento, ¡ixa cara me suena!. 

- Ye verdat, la viyemos fa tres días - dició o mesache [Egg]-. Ye o septon 
cheposo que predicaba contra lord Cuervo de Sangre. 

Lo recordaba muit bien 

"Un hombre santo que veneraba a los Siet, encara que predicase traiduría". 

- Tien as mans plenas de tacas de sangre d'o suyo chirmán, y tamién con la 
d'os sobrios suyos! - heba proclamau o septón debant d'a multitut arroclada en 
a plaza d'o mercau - A las suyas ordens una uembra estrangulló a os fillos d'o 
valient principe Vallar en a pancha de su mai. ¿A on ye agora o Principe 
Choven? ¿Y a on o suyo chirmán, o buen Matarys? ¿A on son ius o bondadoso 
rei Daeron y o garrispo Baelor Trencaianzas? En a fuesa, i chacen ya totz, y ell, 
manimenos, aqui contina, como un muixon blanco con o pico ensangrentau 
que se posa en o huembro d'o rei Aerys y le gralla a escuchetes. Leva en a 
cara y en o uello tuerto a marca de l'infierno; ha feito cayer sobre nusatros a 
sequera, a peste y o crimen. ¡Devantatz-tos contra ell en nombre d'o nuestro 
rei verdader, que ye a l'atro costau d'a mar! ¡Siet son os dioses, siet os reinos, 
y siet fillos fació o Dragón Negro! Devantatz-tos, os mios sinyors y sinyoras. 
¡Devantatz-tos, valients caballers y hombres fuertes, y fetz cayer a Cuervo de 
Sangre, ixe maldau bruixo! ¡Porque sino, maldecirá a los fillos vuestros y a los 
fillos d'os fillos vuestros! 

"No dició parola que no fuese traiduría" Y maní menos yera terrible viyer-lo astí, 
con foraus en cuenta de uellos. 

[■■■] 

- Ye mala cosa tallar-le o tozuelo a un septón - sinyaló Dunk quan habioron 
deixau dezaga la ciudat - . A única culpa estió chamar, y as parolas son aire. 

- Unas parolas son aire, pero atras son traiduría 

[■■■] 

- D'alcuerdo, yera septón, pero predicaba mentiras. A sequera no estió culpa 
de lord Cuervo de Sangre, ni tampoco a peste d'a gran primavera. 

- No, pero como prencipiemos a tallar-le o tozuelo a totz os mentirols y a totz os 
bufons a metat d'as ciudatz dós Siet Reinos se quedarán vuedas. 

De O Caballero Misterioso. 

U lo menos deixar-te sin luenga u didos: 

O zaguer caso estió o d'un bardo de tabierna, un hombre chonflo acusau de 
cantar una canta an que se feba mofla d'o difunto rei Robert. Joff fació que 
í entregasen a suya lira, y ordenó que cantase a canta astí mesmo. O bardo 
pretó a plorar y churo que no tornaría a cantar aquella canta, pero o Rei 
insistió. Yera una canta graciosa, sobre Robert luitando con un tocín. O tocín 
yera o chabalín que lo heba muerto, pero Sansa paró cuenta de que en bell 
verso quasi pareixeba como si chamase d'a Reina. Quan remató, Joff rey 
anunció que heba decidiu amostrarse misericordioso: o bardo conservaría os 
didos u a luenga. Teneba un dia entero pa prener a decisión. 

Seiseno capítol de Sansa en Chuego de tronos 

Probablement en as rebelions Fuegonegro bi habría muitisma materia pa iste post, pero 
no tenemos guaire más material que l'eixemplo d'alto. O caso de Brynden Rius será pa 
analizar-lo quan tiengamos totz os datos sobre ell, porque as versions d'a suya historia 
cambean, y muito, pendendo de qui recuente a historia. Pero por agora nos caldrá 
asperar. 


L'atro afer que quiero charrar-ne, y que creigo que Martin tracta muito bien en a suya 
obra, ye as diferents envistas seguntes en qué bando d'a guerra sigas. A propia 
estructura de Canta de chelo y fuego ye muit útil pa ixo. Irnos viyendo l'acción a traviés 
d'os uellos de diferents personaches. Asinas irnos conoixendo a historia dende envistas 
muit diferents y, a soben, contradictorias entre si. Isto provoca un feito que a yo me 
pareixe maravelloso en una obra literaria: cambiar d'opinión y dubdar terne que terne. 
Personaches que en un primer momento nos pareixen malvaus, carnuces u matutans, 
rematan esdevenindo herois, agudos u sumplement buenos. Y de revés con qui nos 

pensábanos que yeran tot virtut. Os grises que siempre debuixa Martin en os suyos 
personaches son d'agradeixer, más en un chenero tant maniqueo como ye a fantasía 
heroica. 


Pa ilustrar isto, he preso tres tramas an que se viyen muito bien totz istos rasgos de 
Canta de chelo y fuego. O primer ye a relación entre Rhaegar Targaryen y Lyanna 
Stark, que provocó (u no) a Rebelión de Robert. L'atro ye a figura de Jaime Lannister, un 
d'os mios personaches favoritos precisament por todas as contradiccions internas y 
externas a ell. O tercer ye a figura de Daenerys Targaryen como liberadora u opresora, 
seguntes qui la veiga. 


RHAEGAR Y LYANNA 

A menos de diez leguas de Harrenhal, Rhaegar raptó a Lyanna Stark de 
Hibernalia, encendendo una puma que consumiría casa suya, a suya familia y 
a totz aquells a qui amaba. Y con ells, a meyo reino. 

A cayida d os dragons en O mundo de chelo y fuego 

Asinas se cuenta en O mundo de chelo y fuego l'acontecimiento que fació prencipiar a 
Rebelión de Robert. Ye, probablement, un d'os feitos mas polémicos de toda a historia de 
Ponient. Tot Ponient sabe, -no creye, sabe- que Rhaegar raptó a Lyanna. Dengún no 
charra d'a posibilidat de que Rhaegar y Lyanna fuyisen chuntos porque realment bi hese 
amor entre ells dos. Cal recordar que O mundo de chelo y fuego, a conoixida como 
"Enciclopedia de Chuego de tronos" ye escrita como un libro que escribe o maestre 
Yandel a o rei Tommen I, asinas que lo que se i diz ye a versión oficial d'a historia. Y ye 
muito ilustrativo. Ixe dato, por cierto, o de l'autoría de O Mundo de chelo y fuego se gosa 
d'obviar quan se quiere desfender una teoría basando-se en ell. 


A fin d'o capítol sobre a fin d'a dinastía Targaryen, ye eixemplo claro d'o partidismo de 
qui lo escribe: 

Asinas rematoron o reinau de Casa Targaryen y a rebelión de Robert, a guerra 
que metió fin a quasi trescientas anyadas de gubierno Targaryen y dio paso a 
una nueva era dorada baixo os auspicios de Casa Baratheon. 

A cayida d os dragons en O mundo de chelo y fuego 

A historia oficial ye claro que se encarga d'escribir-la o bando ganador. En iste caso, o 
de Robert Baratheon. Asinas que no se nos ha de fer raro que Rhaegar, a nemesi de 
Robert, apareixca como o gran villano que le furta la princesa a Robert. 

- ¿Abominable? - ruchió o Rei -Lo que fació Aerys con o tuyo chirmán Brandon 
estió abominable. A manera que morió tu pai estió abominable. Y Rhaegar... 
¿quantas vegadas creyes que violó a la tuya ch irmana? ¿Quantos cientos de 
vegadas? - Chilaba tanto que o suyo caballo rechinló, niervudo. O Rei estiró 
d'as riendas con rasmia pa calmar a ¡'animal, y sinyaló a Ned con o dido -. 
Acabaré con totz os Targaryen que se me metan debant, dica que sigan tant 
acotolaus como os suyos dragons y dimpués picharé sobre as suyas fuesas. 

Segundo capítol de Eddard en Chuego de tronos 

Robert odia con tot lo suyo corazón a Rhaegar. Raí a historia verdadera, si Rhaegar 
raptó a Lyanna u os dos fuyoron chuntos, Robert ye obsesionau con casa Targaryen en 
cheneral y Rhaegar en particular y no consiente que dengún dubde d'a versión suya. 
Sisquiá Ned. 


Manimenos, a l'atro canto d'o Mar Estreito, an que o poder reyal no tien mica influyencia, 
bi ha versions bien diferents. Lochicament, ye a traviés d'os uellos de Daenerys, 
chirmana de Rhaegar, como conoixemos l'atra versión. 

Pero o suyo chirmán l'heba recontau tantas vegadas aquellas historias que, 
bellas vegadas, Dany plegaba a esmachinar como heba estau tot. A fuyida de 
meyanueitz enta fíocadragón, con a luz reflexada en as velas negras d'o barco. 

O suyo chirmán Rhaegar luitando contra I' Usurpador en as auguas 
ensangrentadas d'a Forca y morindo por a muller que amaba. 

Primer capítol de Daenerys en Chuego de tronos. 

Daenerys idealiza l'amor de Rhaegar por Lyanna y a suya propia fuyida de Ponient. Pa 
ella, Rhaegar ye l'heroi. Pero, lo feito ye que, a tamás d'a propaganda de Robert, muita 
chent tien una imachen muit diferent d'a oficial d'o filio mayor de Aerys. 


Ned Stark no dubda d'a suya honorabilidat 

Por primer vez en muitos anyos tornó a pensar en Rhaegar Targaryen. Se 
preguntó si Rhaegar heba estau aficionau a freqüentar burdels. Barruntaba que 
no. 

Noveno capítol de Eddard en Chuego de tronos. 

Tyrion lo viye como una figura heroica, amada por o pueblo 

Bastión de Tronadas ha cayiu, y Stannis s' acerca con fuego, acero y no más os 
dioses saben qué poders misteriosos; o pueblo no tien a Jaime pa que lo 
protecha, ni a Robert, ni a Renly, ni a Rhaegar, ni a o suyo quiesto Caballer 
d'as Flors. Nomás a yo, que me odian-. Pretó a redir atra vegada. 

Deceno capítol de Tyrion en Choque de Reis. 

Barristan, encara baixo a identidat de Arstan, lo describe como un gran guerrer y un 
hombre culto: 

O principe de Rocadragón, estió un guerrer muit poderoso. 

[...] 

Quan yera muit choven, o principe de Rocadragón yera un gran aficionau a os 
libros. Prencipió a leyer tant luego que a chent deciba que a reina Rhaella 
debió de minchar-se bell libro y una tieda quan teneba a o suyo filio adintro. A 

Rhaegar no l'intresaban os chuegos d’a resta de ñiños. Os maestres yeran 
enarcaus por o suyo talento... 

Primer capítol de Daenerys en Tronada d'espadas 

De vez, dubda de l'amor que pódese tener por Elia Martell y le'n fa dubdar tamién a 
Daenerys: 

- Esties en a voda d'o mió chirman Rhaegar. Decitz-me, ¿se casó por amor u 
por deber? 

- A princesa Elia yera una buena muller, alteza - dandalió o viello caballer - 
Yera bondadosa y intelichent, d'inchenio rapedo y corazón amable. Sé que o 
principe le teneba muit afecto. 

"Afecto. - yera una parola muit reveladera - Yo tamién podría prener-le afecto a 
Hizdahr zo Loraq. 

Quarto capítol de Daenerys en Danza de dragons 

Y qué decir d'a envista de Cersei, qui soniaba dende chiqueta con ell: 

Más de una nueit heba alufrau a o Principe Rhaegar en a sala tanyendo l'arpa 
de cuerdas plateadas con ixos didos tant luengos y elegants. ¿Bi habría 
hombre más poliu? 

Cinqueno capítol de Cersei en Litara de cuervos 

Igual como lo suyo chirmán, charra de l'amor que le teneba o pueblo 

"Aplaudloron a mi pai o doble que a o Rei - remero a Reina pero nomás a 
metat de lo que aplaudioron a o Principe Rhaegar" 

Cinqueno capítol de Cersei en Litara de cuervos 

A rebelión de Robert liberó a Ponient d'o reinau de Aerys qui, efectivament, yera 
barrenau y poco u mica quiesto por o pueblo. Pero lo fació matando a qui, seguntes todas 
as fuents que tenemos, yera l'hereu quasi perfecto. Poliu, buen guerrer, saputo, 
honorable, ... todas as virtutz que puet haber-ie en un hombre de Ponient yeran presents 
en Rhaegar. Manimenos Robert se pasó a vida prebando de que o pueblo creyese que 
Rhaegar yera un secuestrador y un violador. Si lo consiguió u no, probablement lo 
sepamos si bell diya Martin remata la saga. A respuesta d'o pueblo y d'a nobleza a os 
hereus Targaryen, sigan Aegon u Daenerys, nos darán una mida de dica dó plegó a 
prebatina de Robert de fer olvidar a Ponient. 


Fueras d'a suya parola, tot pareixe indicar que Rhaegar yera bueno. Talment un d'os 
pocos personaches buenos-buenos d'a obra, chunto con Brienne. Asinas que a versión 
d'o rapto y violación de Lyanna ye, como poco, rara. No sé exactament qué pasó entre 
Rhaegar y Lyanna, pero a versión oficial ye poco creyible, ixo ye claro. 

JAIME LANNISTER Y A FIN D'A GUERRA 


L'atra figura que Robert s'encargó d'emporquiar ye la d'o suyo cunyau Jaime Lannister. 
En iste caso con firme éxito, ya que o capa blanca ye odiau por pueblo y nobles. O feito 
que fa que le odie tanta chent y que mesmo l'atormenta de cutio, ye haber muerto a Aerys 
II, o Rei Barrenau, a qui heba churau protecher en prener a capa blanca d'a Guardia 
Reyal. En un d'os millors momentos d'os libros, en a mia opinión, Jaime preba de 
chustificar l'asesinato de Aerys a Catelyn, en estando preso d'ella. I apareixen dilemas 
moráis, y de legalidat versus lechitimidat aplicables a muitas situacions cutianas d'a vida 
real. 


- ¿ Cómo ye posible que tos continetz considerando un cabal 'ler, dimpués de 
haber violau totz os votos y churamentos? 

- Tantos votos ... - Jaime pilló a pichera pa tornar a emplir-se a copa - . Te 
obligan a churar, y a churar... Desfenderás a o Rei. Obedeixerás a o Rei. 

Alzarás os secretos d'o Rei. Ferás a suya voluntat. Darás a vida por ell. Pero 
obedeixerás a tu pai. Amarás a la tuya chirmana. Protecherás a l'inocent. 
Desfenderás a lo feble. Respetarás a os dioses. Obedeixerás as leis. Ye 
masiau. No importa que se faiga, siempre se viola un churamento u atro. - 
Bebió un buen trago de vin y zarró os uellos un inte, con o tozuelo refirmau en 
a paret, sobre una taca de salobre -. Estié o más choven en vestir a capa 
blanca. 

- Y o más choven en traicionar tot lo que significaba, Matarreis. 

- Matarreis - prenunció ell gronxiando-se-. ¡ Y bueno yera o rei que maté! - 
Puyó a copa -. Por Aerys Targaryen, o segundo d'o suyo nombre, sinyor d'os 
Siet Reinos y "protector d'o Reino". Y por a espada que le ubrió a gorga. Una 
espada dorada, por cierto, dica que a sangre suya tintó de royo a fuella. I xas 
son as colors d'os Lannister: o royo y Loro. 

Pretó a red ir, y Catelyn comprendió que o vin heba feito efecto; Jaime s'heba 
zorriau a mayor parte d'a pichera, y yera capin. 

- Nomás un hombre como vusté se feria argüelloso d'ixa acción. 

- Ya tos lo he dito: no bi ha hombres como yo. (...) 

Sieteno capítol de Catelyn en Choque de Reís 

Dimpués pasa a recontar como Aerys heba asesinau a Rickard y Brandon Stark, pai y 

chirmán mayor de Ned. A la fin, Jaime fació lo que creyó chusto. Evidencia as 
contradiccions entre os votos en as situacions limite, igual como pasa en o mundo nuestro 
con as leis y a moral. 


Encara que estase un Rei refusau por totz, a Jaime se le viye como un traidor por haber 
crebau o churamento. ¿Sería igual de no tener-le tanta quimera Robert? ¿Belún s'encargó 
de preguntar-le a Jaime por qué asesinó a Aerys? Bien se vale que nusatras no somos 
ponientis y tenemos acceso a la ment de Jaime. U millor dito, a las suyas parolas, quan 
confiesa a Brienne o plan secreto de Aerys: 

[Aerys II] A la fin heba comprendiu que Robert no yera un simple sinyor rebelde 
a qui podeba escachar en que querese, sino a pior menaza que heba concarau 

a casa Targaryen dende Daemon Fuegonegro. Sin mica elegancia, o fíei le 
recordó a Lewyn Martell que teneba a Elia, y lo ninvió pa que se metese a o 
mando de diez mil dornienses que s' acercaban por o camin Rey ai. Jon Darry y 
Barristan Selmy cabalgoron ta Septo de Piedra pa prebar de replegar a os 
grifos que quedase, y o principe Rhaegar tornó d'o sur pa fer venir a plegó a su 
pai de que se minchase l'argüello y invocase a lo mió. Pero garra cuervo no 
tornó de Roca Casterly, y aquello le fació mesmo más miedo a lo Rei. Viyeba 
traidors por tot, y Varys yera siempre astí pa sinyalar-le a bel un que se l'hese 
eslampau. Asinas que Su Alteza les ordenó a os alquimistas que amagasen 
fuego valyrio por toda Arribada dó Rei. Baixo lo septo de Baelor y as chozas 
de Leito de Pulces, establos y almagacens, en as siete puertas, mesmo en as 
bodegas d'a propia Fortaleza Roya. 

Tot se fació con o mayor dós secretos; s'encargo un camatón de may estros 
piromantes. Sisquiá confioron en os suyos discípulos pa que los aduyasen. Os 
uellos d'a Reina levaban anyos zarraus, y Rhaegar yera masiau ocupau 
achuntando un exercito. Pero a nueva Man de Aerys, a maza y a daga, no yera 
fata de tot, y en viyer as idas y venidas de Rossart, Belis y Garigus, prencipió a 
sospeitar. 

[...] 

Asinas que lo sintió tot. - Recordaba como brilaban os uellos de Rossart quan 
desplegaba os mapas pa sinyalar a on caleba meter a sustancia. Garigus y 
Belis yeran iguals -. Rhaegar se concaró con Robert en a Forca, y ya sabetz 
que pasó. Quan a noticia plegó en a Corte, Aerys ninvió a la Reina ta 
Rocadragón con o principe Viserys. A princesa Elia habría de haber ixopau 
tamién, pero ell lo vedó. Se l'heba ficau en o tozuelo que o principe Lewyn 
heba traicionau a Rhaegar en a Forca, pero creyeba que nomás conservaría a 
leyaltat de Dome entre que teñese a o suyo costau a Elia y Aegon. 

- Ixos traidors quieren a mia ciudat - le sentié decir-le a Rossart -, pero nomás 
trobarán cenisas. Que Robert reine sobre un fascal de uesos sucarraus y carne 
calcinada. 

Os Targaryen no apedecan nunca a os suyos muertos; los creman. A intención 
de Aerys yera tener a pira funeraria más gran que nunca hese existiu. Encara 
que, pa estar sincers, no creigo que pensase que iba a morir. Igual como 
Aerion Flamabrillant, Aerys creyeba que o fuego lo transformaría... Que se 
tornaría a devantar, renaixiu en forma de dragón, y que feria cenisas a los 
suyos enemigos. 

[...] 

A yo me pertocaba de desfender a Fortaleza Roya, pero sabeba que yeranos 
perdius. Le demandé a Aerys permiso pa plegar en un alcuerdo. O mió 
mensacher tornó con una orden reyal: "Si no sotz un traidor, trayetz-me o 
tozuelo d'o pai vuestro". Aerys no quereba ni sentir chamar de reblar. Seg untes 
o mió mensacher, Lord Rossart yera con ell. Y yo sabeba qué significaba 
aquello. 

Quan trobé a Rossart, yera esbrazau de soldau y corrió enta una porteta. Estió 
lo primer que maté. Dimpués maté a Aerys, antes de que trobase a atro que les 
levase o suyo mensache a os piromantes. Dias dimpués trobé a os atros, y 
tamién los maté. 

Cinqueno capítol de Jaime en Tronada d'Espadas. 


7 



Tierra de Barrenaus 

barrenaii.blogspot.ooin 


Jaime salvó Arribada d'o Rei, a ciudat con más habitants de Ponient, d'estar cremada 
con totz e!ls adintro. Dica ista charrada con Brienne nunca no i'heba charrau a dengún d'a 
loquería de plan de Aerys, porque dengún no le creyería. Jaime Lannister habría de tener 
una estatua d'a grandaria d'o titán de Braavos chunto a o Septo de Baelor. Manimenos, a 
propaganda de Robert lo convirtió en un d'os hombres más odiaus d'os Siet Reinos. 

Robert no puet con os Lannister. S'habió de casar a retepelo con Cersei y aguantar a 
Jaime en a Guardia Reyal. Ixo sí, fendo-le a vida imposible. A versión "Baratheon" d'a fin 
d'a guerra ye, probablement, o millor exercicio de propaganda que he leyiu en Canta de 
chelo y fuego: 

A Fortaleza Roya cayó en un peten, pero, en o caos, l'infortunio se cibó en Elia 
de Dome y os suyos fillos Rhaenys y Aegon. Ye una trac hedí a que a sangre 
redamada en a guerra siga tanto d'inocents como de culpables y que qui 
violoron y asesinoron a la princesa Elia eslampasen d'a chusticia. No se sabe 
qui mató a la princesa Rhaenys, en o suyo leito, ni qui /' escachó o tozuelo 
contra la paret a lo chiquet principe Aegon. Diz que estió por orden d'o propio 
Aerys dimpués de descubrir que Lord Lannister s'heba uniu a la causa de 
Robert, entre que atros piensan que lo fació la propia Elia por miedo a lo que 
pódese pasar-les en mans d'os enemigos d'o suyo difunto esposo. 

A Rossart, a man d' Aerys, lo matoron en una porteta quan miraba de fuyir d'o 
castillo como un gabacho, y o zaguer en morir estió lo Rei Aerys, a mans d'o 
solo miembro d'a Guardia Reyal que i quedaba, ser Jaime Lannister. Igual 
como su pai, ser Jaime fació lo que creyó millor pa o reino y acabó con a vida 
d'o Rei Barrenau. 

Asinas rematoron o reinau de Casa Targaryen y a rebelión de Robert, a guerra 
que metió fin a quasi trescientas anyadas de gubierno Targaryen y dio paso a 
una nueva era dorada baixo os auspicios de Casa Baratheon. 

A cayida d os dragons en O mundo de chelo y fuego 


"Qui violoron y asesinoron a la princesa Elia eslampasen d’a chusticia". Tanto Robert 
como Yandel, Fautor d’o libro, saben perfectament que a Elia y a os suyos fillos (y de 
Rhaegar) lo matoron hombres d'os Lannister. Concretament Gregor Clegane y Amory 
Loch. Manimenos, en estar Elia, igual como Rhaegar, tant quiesta por o pueblo, se 
ixuplida o suyo papel. Mesmo se culpa a Aerys, u a Elia en un victim blamingde libro. Ixo 
sí, se deixa bien platero qui mató a Aerys, crebando os votos, porque "fació lo que creyó 
millor". Robert no puet enrestir contra toda a Casa Lannister, ya que ye casau con una, y 
le cal os diners y l'exercito d'o pai suyo. Ixo sí, se'n venga en a persona de Jaime a qui 
odia. 


Ye inevitable contimparar a rematanza charrando d'a "era dorada" Baratheon, que ya he 
comentau alto, con os "vinticinco anyos de paz" franquistas. 

Jaime ye o gran incomprendiu de Ponient. Sé que lo he dito antes, pero insisto. Realment 
a sola cosa reprochable que fa en os cinco libros ye aventar a Bran por a finestra. 
Talment ye a sola cosa reprochable que haiga feito en toda la suya vida. ¿Por qué no 
prebó de explicar a lo mundo tot lo plan d'Aerys, de chustificar os suyos actos? 

Personalment creigo que, quan travieso a o Rei Barrenau, encara que yera convenciu d'o 
que feba, i'encorreba o remordimiento de crebar os suyos churamentos. Tot y que yera en 
periglo a vida de decenas de millars de personas. Salvó a la ciudat pero, con tot y con ixo, 
no ye argüelloso d'a manera que habió de fer-lo y por ixo no le'n diz a dengún. S'estima 
más de que le odien y carriar con o secreto. 


DAENERYS LIBERADERA? 


Daenerys ye, en a mia opinión, un d'os personaches pior tractaus en a serie. Una d'as 
millors cosas que tienen os suyos capitols en os libros son as dubdas internas suyas. 
Como va creixendo y aprendendo, u no, a gubernar. Recordando que, en os libros, ye una 
adolescent, con tot lo que ixo significa. En a serie, manimenos, a suya figura ye quasi 
idilica. Os suyos conflictos internos y externos son radius y apanyaus de camín. 

En casar-se con Drogo y prencipiar a fer pacha con ell, china chana, Daenerys prencipia 
a viyer-se realment como una reina. A muerte d'o suyo chirmán Viserys ye lo que la 
libera de tot. A monico, Daenerys preñe confianza en si mesma, que le'n falta buena cosa 
en prencipiar o relato. Plega a viyer-se como una gubernant, dando ordens a lo khalasar 
de Drogo, en cuentra de totz os costumbres masclistas dothraki. Pero, una d'as grans 
cosas que tien Martin, son os chiras argumentáis y, de bote y boleyo, tot se'n va a cascar- 
la. Drogo ye amanau a morir y o suyo papel de Khaleesi moriría con ell. Con a muerte de 
Drogo, la d'o suyo filio y l'albandono d'o khalasar, Daenerys se traba ama d'una clica de 
carrilanos. Ye a bruixa Mirri Maz Dur a encargada de fer-le tocar tierra y deixar-le viyer lo 
que realment ha veniu fendo Daenerys "a liberadora". 

Dany fació un cenyo enta Ser Jorah y a resta. 

- Deixatz-nos. Quiero charrar sola con ista maegi. - Mormont y os dothrakis 
marchoron-. Tu lo sabebas - le respulió. Le feba mal tot, por adintro y por 
difuera, pero a carranya le daba fuerzas-. Sabebas o qué mercaba, sabebas o 
pre, y deixés que lo pagase. 

- No habrían d'haber cremau o mió templo - respondió placidament a muller 
chonfla, con o suyo naso plano-. Ixo encarranyó a lo Gran Pastor. 

- Isto no lo ha feito garra dios - dició Dany con frialdat. "Si torno a vista ta 
dezaga, soi perdida"-. Me enganyés. Asesines a lo mió filio mientres yera en a 
mia pancha. 

- O semental que monta o mundo ya no podrá cremar ciudatz. O suyo khalasar 
no reducirá nacions a cenisas. 

- Charré en a tuya favor. Te salvé. 

- ¿De qué me salvés? - A muller Ihazareena escupió a tierra-. Tres chinetz ya 
m'heban buquiu, y no pas como l'hombre lo fa con a muller, sino por dezaga, 
como o can canyeix con a canya. O quarto yera adintro de yo quan pasés a 
caballo. ¿De qué me salvés? Viyé arder a casa d'o mió dios, an que heba 
curau arrienda hombres buenos. Casa mia tamién ardió, y en as carreras viyé 
tozuelos a xarramata. Viyé o tozuelo d'o furner que furniaba lo mió pan. Viyé o 
tozuelo d'un chiquet que l'heba salvau d'unas calenturas en feba menos de tres 
lunas. Sintié os chilos d'os ñiños entre que os chinetz les feban enantar limpio 
zurriar- les. Di- me, ¿De qué me salvés?. 

- Tiens a vida. 

- Para cuenta con o tuyo khal - di ció Mirri Maz Duur y deixó es lampar una 
carcallada crudel- , y mira-te de que vale a vida quan s'ha perdiu toda la resta. 
Noveno capítol de Daenerys en Chuego de tronos. 


Iste ye tamién una d'as mías partes favoritas. As victimas civils d'as guerras son por un 
regular ixuplidadas de tot en ista mena de novelas. Manimenos Martin en charra más 
d'una y de dos vegadas. O pueblo sufre, y muito, as conseqüencias d'os concietos reyals 
y d'a nobleza. Mirri fa baixar a Dany a la realidat suya y ye una lición que tarda a 
aprender. 


De feito, en ¡xas ye encara. A poquet a poquet Daenerys construye l'exercito con os 
repuis d'o khalasar, os dragons, os inmaculaus y bella companyía de mercenarios. Tot ixo 
aduyau, prou que sí, por a maquina propagandística que son os suyos dragons. En 
Choque de Reis y Tronada d'Espadas, Dany va tornando a viyer-se como una liberadora. 
A suya luita contra a esclavitut ye por ideyals, prou que sí. Ella mesma estío vendida a 
Drogo y emplegada como un obchecto mientres a vida de Viserys. Pero tamién ye una 
estratechia bélica y de propaganda. Daenerys preba de que sigan os propios esclavos os 
que se devanten contra os amos, unindo-se a ella y librando-le de largos sitios y furas 
batallas pa conquerir as ciudatz por an que va pasando. 


Ixa autoconcepción de liberadora y gran gubernant torna a puyar-se-le t'o tozuelo, 
fendo-se-ne a bamba dica que torna a comprender que no ye perfecta y que o suyo reinau 
no ye tant idílico. No son as criticas d'a nobleza meereena lo que le fa reflexionar-ne. Ye a 
muerte d'una chiqueta nina, cremada por o suyo quiesto dragón Dragón. 


Un d’os suyos antepasaus, o tercer Aegon, heba visto morir a su mai minchada 
por o dragón d'o suyo tío, y yeran innumerables as aldeas y reinos que heban 
viviu espantaus por aquellas bestias dica que bell valient matadragons bi iba 
t'aduyar-les. En Astapor, os uellos de í esclavista s'heban regalau. En o camin 
enta Yunkai, quan Daario chitó por tierra os tozuelos de Sallor o Calvo y 
Prendhal na Ghezn, os suyos fillos se facioron una Ufara con ells. A os dragons 
nos les feba miedo l'hombre, y un dragón prou gran pa minchar uellas podeba 
minchar a un nino igual de fácil. 

A nina se clamaba Hazzea y teneba quatre anyos. 

"Si su pai no miente. Talment mienta. - Nomás ell heba visto a lo dragón. 
Presentaba como preba uns uesos cremaus, pero aquello no contrimostraba 
cosa. Talment hese muerto ell a la nina y la hese cremau dimpués. O Tozuelo 
chollau l'heba dito que no sería o primer pai que se desfeba d'una filia no 
deseyada-. U talment fuesen os fillos de ¡'Arpía, y lo facioron pasar por obra 
d'un dragón pa que a ciudat me odie" Habría quiesto creyer-io... Pero alavez, 
¿por qué heba aguardau o pai de Hazzea dica que a cambra d'audiencias estió 
quasi vueda antes de exponer o suyo caso? Si hese quiesto inflamar os 
ánimos d'os meereenos contra ella, habría charrau entre que en a cambra bi 
heba chent a trompicuesco. O Tozuelo Chollau l'heba consellau que ordenase 
executar a aquel I hombre. 

- U lo menos tallatz-le a luenga. Ixa mentira nos puet destruyir a totz, 

magnificiencia. 

Pero Dany heba esleixiu pagar o pre d'a sangre. Dengún no sabio decir-le qué 
valeba la una filia, asinas que calculó a suya valura en cient vegadas la d'un 
corder. 

- Si pódese, tos tornaría a Hazzea - heba dito a lo pai, - pero bi ha cosas que 
no son en mans de dengún, sisquiá d'a reina. Os uesos suyos se descansarán 
en o templo d'as Gracias, y un ciento de velas arderá dia y nueit remerando-la. 
Tornatz a viyer-me totz os anyos en o suyo dia d'o nombre; a os fillos vuestros 
no les faltará cosa, pero no hetz de chamar nunca d'o que ha pasau. 

- A chent ferá preguntas - dició plorando lo pai - Querrán saber qué pasó con 
Hazzea y como morió. 

- Le mordió una sirpient - dició Reznak mo Reznak -. Se la levó un tupo 
fambrudo. Pilló una malotía de rapiconté. Decitz lo que siga, pero ni una parola 
de dragons. 

[....] 

"Mai de dragons" - pensó Daenerys -. Mai de monstruos. ¿Que maldición he 
desencadenau sobre o mundo? Reina soi, pero o trono mió ye de uesos 
cremaus y atarranchau sobre arenas movedizas.- Sin dragons no podeba 
gubernar Meereen, y muito menos recuperar Ponient-. Soi d'a sangre d'o 
dragón. Si ells son monstruos, en soi yo tamién. " 

Segundo capítol de Daenerys en Danza de dragons 

Por segunda vegada, as errors de Daenerys son evidenciadas y ella mesma prencipia 
a dubdas si ye buena gubernant. Personalment creigo que puet plegar a estar-ne, siempre 
que siga bien aconsellada como agora. Ixa opinión la tiengo, sobre tot, por istas cosas. 

Por todas as dubdas que va tenendo con as conseqüencias d'os suyos actos. Daenerys 
ha feito un exercito dos vegadas y dos vegadas le'n han vulcau. S'ha creyiu perfecta dos 
vegadas y dos vegadas s'ha trobau con a realidat d'o pueblo que mira de gubernar. 

Aspero que ixo faiga honra pa lo suyo aprendizache, y que os Targaryen no trepucen tres 
vegadas en o mesmo zaborro. 


A verdat d'a guerra pende d'o bando an que la vivas. No ye lo mesmo fer parte d'o 
khalasar dothraki que estar una pastora Ihazareena, estar un noble u un esclavo 
meereense, u vivir a uno u atro canto d'o muro. 


PROPAGANDA EN A SERIE 

Quan escribo sobre Canta de chelo y fuego, me fa goyo de fer-lo nomás sobre os libros, 
pero en iste caso creigo que a serie ha introduciu bell par de cosas intresants que van 
que ni esleixidas a garra pa iste post. 

La una ye a obra de teatro que presencia Arya an que se scenifica a muerte de Joffrey. 
Tornamos a trobar-nos con a versión oficial, an que o filio de Cersei ye presentau como un 
rei bueno y Tyrion u Ned como os villanos d'a historia. O pueblo plora por a muerte d'o rei 
entre que Arya, probablement a sola persona d'a plaza que conoixe a verdat, s'esmelica. 
En iste mundo o teatro y os septos son a sola manera de fer plegar a lo pueblo ixa versión 

oficial, lo que a serie ha sabiu replegar muito bien. 

L'atra ye a decisión de Varys y Tyrion de fer servir a las sacerdotisas royas como 
ferramienta pa difundir as hipotéticas bondatz de Daenerys entre o pueblo de 
Meereen. Ista parella, dos d'os tozuelos más brillants d'a historia, son conscients d'a 
importancia d'a propaganda y de tener o pueblo a favor. A relichión ye perfecta pa fer ixa 
faina y antimás, entre as seguidoras de R'hllor, no ye de mal introducir a ideya de que una 
persona con tres dragons escupefuegos ye a esleixida pa guidar-les enta libertat y a luz. 

Regular que me deixo muitas cosas. En tantismas pachinas bi ha muitismo material, pero 
áspero que sirva iste post pa que, quan leigamos y releigamos a obra de Martin, tamién 
paremos cuenta de todas ¡xas lecturas tant intresants y tant aplicables a lo nuestro 
mundo. 


Por: Tierra de barrenaus 

